আর্টিষ্ট অমগী পুন্সিদা ইজিপকী কাইরো ইন্টারনেশনেল ফেষ্টিবেল ফোর এক্সপ্রিমেন্ট থিয়েটার বেষ্ট এক্ট্রেস ফংবা ঙম্লবা, পদ্মশ্রী এৱার্দসু লৈতেংলবা, অমুকসু সেন্ট্রেল সঙ্গীত নাটক একাডেমী এৱার্দসু লৈতেংলবা, অতৈ মগুন লৈখ্র-লৈক্রবা এৱার্দ মিংথোয় ময়ামদি পঞ্জররোই অদুগম্বা ওন্থোক্না মপুং ফাখ্রবা এক্ট্রেস অমনি প্রোফেশনেল থিয়েটার কোম্পানি অমা ওইনা মালেমদা খঙনরবা কলাক্ষেত্র মণিপুরগী গুরুসু ওইরিবী হৈস্নাম সাবিত্রি।  থিয়েটারগী পুৱারীদা মীওইলক্তগী মরক্তা লাইপোক কলাকার অমনি মহাক্তী।
 হায়রিবা লাইপোক গ্রেড এক্ট্রেস অসিগী মশাগী চহী ৭৫ রোম শুরবা মতম অসিদা মহাক্কী শাংলবা থিয়েটারগী খোঙচৎকী নৌহৌনবা পুন্সী ৱারী হন্দক্তা দি কালচারেল ৱার্কাস এন্ড এক্টিভিষ্ট ফোরাম মণিপুর অশম্বীদা ক্বাফ মণিপুর হায়নসু খঙনবা অসিনা শিনবা লাইভ ভার্চুয়েল ইভেন্ট ‘ক্বফ-এক্সপ্রেসন’ সিরিজ অহুমশুবা জুন ২৭, ২০২১ লাইভ ভার্চুয়েল টোক অদুদা ৱারী-ৱাতাই শাবা ফংখি।  ওন্থোক্না নুংঙাই।  খঙনিংবগী ৱাহংনা পিক থনখি।  অঙকপা সাবিত্রিগী পাউখুম কয়ানা শাংলবা পুঙ অনীগী মতমদু লোইবা খঙহৌদে।
 চহীন নম্বো পোজরবসু ওন্থোক্না সিরিয়াস ওইবা মায়থোঙ, ওন্থোক্না এক্সপ্রেসিভ ওইবা মায়থোঙ অদুগী ইমোসন অদুদগী কনাসু নান্থোকপা ঙমখিদে।  অসুক চাওবা কলাকার অমা মালেমদা থিবদা কয়া শুনা ফংগদগে?  তাবিরেদনা ময়াম মণিপুরি থিয়েটারগী পুৱারীদা ইন্দিয়ান থিয়েটারগী পুৱারীদা ১৯৯১ দা লৈবাক পুঙজাও থিনখিবদো থার্ড কাইরো ইন্টারনেশনেল ফেষ্টিবেল অব এক্সপ্রিমেন্টেল থিয়েটারদা কলাক্ষেত্র মণিপুরগী ‘মীগী শারঙ’ দা হৈস্নাম সাবিত্রিনা বেষ্ট এক্ট্রেস ফংলকখিবদো।  লোয়ননা প্লে অসিমক খ্বাইদগী ফবা প্লে তরুক খনগৎপদা য়াওরকখিবনি।  হায়রিবা ইং ১৯৯০ গী তাঙ্কক অসিৱাইসি মণিপুর থিয়েটারগী খোঙচৎতা সনা, চহী তরা লিশাং কোনবী হায়না ফাওবা খঙনবা য়াই।
 নিংশিংবা য়াবদি কাইরো ইন্টারনেশনেল ফেষ্টিবেল ফোর এক্সপ্রিমেন্টেল থিয়েটার অসি ইং ১৯৮৮ দা ইহান হান্না হৌদোকখিবনি।  লোয়ননা মালেমগী থাক্কী এক্সপ্রিমেন্টল থিয়েটারদা চাংদম্নবা অসি মখোয়না অহনাবনি হায়নসু লাওথোকখি।  মদুগী মতুং তারকপা অহুমশুবা মশিংদনি কলাক্ষেত্রগী সাবিত্রিদা ফেষ্টিবেল অসিগী পেনেল অব ক্রিটিক্সনা কুপ্না য়েংলগা খনগৎতুনা বেষ্ট এক্ট্রসকী মনা অদু লানথোক্নকখিবনি।  লোয়ননা এক্টিংগী জগৎতা সাবিত্রিগী খুদোল ২০২০ দা ফার্ষ্ট এশিয়ান কন্টেম্পররি থিয়েটার ফেষ্টিবেল সিঙ্গাপুরদা ‘নুপী’ লোয়ননা ইন্দিয়াগী সঙ্গীত নাটক একাডেমী লিংখৎখিবা চহী ৫০ শুরকপদা ইন্টারনেশনেল থিয়েটার সেমিনার, ফেষ্টিবেল পাঙথোকপদা ‘এক্টর এট প্লে’ হায়দুনা এক্টর অমখক্তগী থোইদোক হেন্দোকপা উৎপদা হৈস্নাম সাবিত্রিসু য়াওখি।
 হায়রিবা গোল্ডেন জুবিলি ইন্টারনেশনেল থিয়েটার ইভেন্ট অসিমক্তী ইশামকসু সঙ্গীত নাটকনা বার্ত্তন তৌরকপদগী লোইনা য়াওবা ফংখি।  হায়রিবা এক্টর এট প্লে অসিদা ইন্দিয়াগী শক্নাইরবা এক্টরশিং ডাক্টর শ্রীরাম লগ্গু, অমরেশ পুরী, নাশিরুদিন শাহ অমসুং মণিপুরগী হৈস্নাম সাবিত্রিনচিংবগী পার্ফোমেন্স উবা ফংখি।
 সাবিত্রিগী তোপ-তোপ্পা এক্টিংগী মরমদা খরদং নিংশিংবদা মহাক্কী মপুরোইবা নোঙ্গাখ্রবা পদ্মভুষন হৈস্নাম কাহ্ণাইলাল চিত্থবা য়াবা নত্তে।  মখোয় অনীগী পুঙবা অসি কায়বা য়াদবা অমনি।  লমদম অসিদা অনৌবা এক্সপরিমেন্টেল এক্টিং অমা শাগৎলকপদা কাহ্ণাইলালনা সাবিত্রিগী হকচাং শিজিন্নদুনা লময়ানলকখি।  সাবিত্রিগী তোপ-তোপ্পা এক্টিংদা ওন্থোক্না লুখ্রবা মী অমনা হেক্তা, পাক ঙমদবা অমুকসু রিয়েলিস্টিক, ষ্টাইলাইজ ডাইলোগ ঈশৈগুম্বা, মীৎয়েং, শাজৎ, শাথেক ময়াম অসি পুল্লপ তোৎশিন্নরগা শেম্লকপা এক্টিংগী মচৎ মা মশাখক্তনা ঙম্বা আউন এন্টর্প্রিটেসন অসিদি অঙকপনি।  মসি ওজা কাহ্ণাইলালনা পাম্লীবা পোলিটিকেল ভিয়ু অপাম্বা ইফেক্ট অদু চপচানা য়ৌনবা সাবিত্রিনা থাদোক্লকপনি।
 সাবিত্রিগী কাওঙমদ্রবা এক্টিং ময়াম অমদি ‘তম্ন লাইদা’ মমা, ‘পোবেত’ তা পেবেত মমা ‘মীগী শারংদা’ থম্বাল, দৌপদি, নুপী, ডাকঘরদা অমল অতৈ লীলা ময়াম অমসু লৈরি।  মপুং ওইনা সাবিত্রিগী অরানবগী মায়োক্তা মহাক্কী অকনবা এক্টিংগী প্রোটেষ্ট য়াম্না এজিটেশনেল ওইবা মফোঙদোক কয়া অসি এক্টর অমত্তনা মনুং য়ৌনা চংশিনবদা ওন্থোক্না ৱাগদবা মশক ঙাক্তনি। 